
MBI VLEFSHMËRINË E LICENCËS SË SUBJEKTIT TELEVIZIV KABLLOR 
“TV ME KABËLL KAMZA”

Këshilli Kombëtar i Radios dhe Televizionit, i përbërë nga:
Endirë	Bushati		kryetare
Sami	Nezaj		zëvendëskryetar
Suela	Musta		anëtare
Gent	Ibrahimi	anëtar
Zylyftar Bregu		anëtar 
pasi mori në shqyrtim çështjen me:
OBJEKT: Mbi vlefshmёrinё e licencёs sё subjektit televiziv privat kabllor “TV me kabëll Kamza”.
BAZA LIGJORE: Neni 7 pika 21, neni 33 pika 5 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, Këshilli Kombëtar i Radios dhe Televizionit, 

VËREN SE:

KKRT-ja, me vendimin nr. 640, datë 12.11.2007, ka vendosur të licencojë subjektin, person fizik Ledio Shameti, për subjektin televiziv privat kabllor “TV me kabllo Kamza”, për të mbuluar me sinjal televiziv bashkinë Kamëz. Afati i licencës së subjektit përfundon në datën 10.12.2013.
KKRT-ja konstaton se subjekti televiziv kabllor “TV me kabllo Kamza” nuk ka shlyer detyrimet financiare, pagesë vjetore për licencë, pavarësisht njoftimeve të herëpashershme nga KKRT-ja.
Kështu, KKRT-ja me shkresat nr. 630 prot., datë 9.6.2009, nr. 269 prot., datë 15.2.2010, nr. 728 prot., datë 22.6.2010, nr. 653 prot., datë 5.4.2011, nr. 668 prot., datë 7.4.2011 dhe nr. 196/38 prot., datë 2.2.2012, ka njoftuar zyrtarisht subjektin televiziv kabllor “TV me kabllo Kamza”, por pavarësisht këtyre njoftimeve, subjekti vazhdon tё jetё debitor ndaj KKRT-sё në masёn 1.920.830 lekë.
Më tej, me shkresat nr. 759 prot., datё 5.6.2012 dhe nr. 1053 prot., datё 13.7.2012, i ёshtё ripёrsёritur kёrkesa pёr kryerjen e pagesave, duke u paralajmёruar se nё rast tё mosshlyerjes sё detyrimeve, nga ana e KKRT-së, do të ndiqen procedurat për bërjen të pavlefshme të licencës së subjektit. 
Me vendimin nr. 24, datë 18.1.2013, KKRT-ja ka njoftuar subjektin televiziv privat kabllor “TV me kabllo Kamza” për fillimin e procedurave për bërjen të pavlefshme të licencës së subjektit. Pavarësisht se është njoftuar edhe për vendimin e mësipërm, subjekti vazhdon tё jetё debitor ndaj KKRT-sё.
Neni 33 i ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar, parashikon se: 
“Licenca bëhet e pavlefshme kur:
…
5. kërkuesi nuk realizon detyrimet financiare të parashikuara me ligj pas 90 ditëve nga momenti kur merr dijeni zyrtarisht për miratimin e saj”.

PËR KËTO ARSYE,

Këshilli Kombëtar i Radios dhe Televizionit, në mbështetje të nenit 7 pika 21, nenit 33 pika 5 të ligjit nr. 8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar,

VENDOSI:

1. Të bëjë të pavlefshme licencën nr. 050/RTV kabllor të subjektit televiziv privat kabllor “TV me kabllo Kamza”.
2. Subjekti sipas pikës 1 të ndërpresë menjëherë transmetimin.
3. Ngarkohet administrata e KKRT-së për zbatimin e këtij vendimi.
4. Kundёr kёtij vendimi mund tё bёhet ankim nё gjykatё brenda 30 ditёsh nga marrja dijeni, nё pёrputhje me Kodin e Procedurёs Civile, kreu “Gjykimi i mosmarrёveshjeve administrative”.
Ky vendim hyn në fuqi pas botimit në Fletoren Zyrtare

KRYETARE
Endirë Bushati
